Bayern Munchen a ratat calificarea în finala de pe Wembley. Germanii au fost învinși de Real Madrid cu 1-2, după ce au condus până în minutul 88.
Bavarezii au înscris primii pe Santiago Bernabeu. Alphonso Davies a scăpat pe un contraatac și l-a învins pe Lunin. Tuchel a încercat să închidă meciul. Antrenorul a introdus pe teren jucători defensivi, însă tactica sa nu a dat roade.
Realul a forțat. Spaniolii au marcat în minutul 71, însă golul a fost anulat. Pe finalul partidei, Carlo Ancelotti l-a introdus pe teren pe Joselu, care s-a dovedit a fi decisiv. Mai întâi a profitat de greșeala lui Neuer și a restabilit egalitatea, iar mai apoi a reluat mingea în poarta goală.
La scorul de 1-0 pentru Germani, Manuel Neuer a comis o eroare gravă. Goalkeeperul nu a putut reține șutul lui Vinicius de la mare distanță. Joselu a fost pe fază și a restabilit egalitatea. Gafa lui Neuer a venit de nicăieri, întrucât neamțul făcuse un meci de excepție până în acel moment.
Neuer avusese 5 intervenții decisive înainte de golul egalizator al celor de la Real Madrid. Portarul apărase senzațional șuturile lui Rodrygo și Vinicius, însă totul a fost în zadar. Portarul ar fi fost cel mai probabil omul meciului dacă reușea să-și mențină echipa în adversar până la fluierul final.
Neuer s-a făcut remarcat încă din debutul partidei. Portarul a respins în bară șutul lui Vini, apoi a parat incredibil mingea venită de la Rodrygo în aceeași fază. În minutul 39, acesta și-a continuat recitalul. Vinicius a centrat înșelător în careu, însă goalkeeperul a avut un reflex fantastic și a trimis în corner.
Evoluția sa a fost umbrită de greșeala de pe finalul meciului. Neuer este cunoscut pentru momentele în care pare că își pierde concentrarea și greșește impardonabil.
Manuel Neuer a ajuns la Bayern Munchen în 2011. De atunci este titular incontestabil în poarta echipei. Alături de Bayern, acesta a câștigat toate trofeele posibile. A reușit să câștige de două ori Champions League, în 2013 și 2020, a fost de 11 ori campion în Bundesliga și are 6 cupe ale Germaniei în palmares.
Bayern a ratat șansa de a juca finala de pe Wembley împotriva rivalei Borussia Dortmund. În cazul în care ar fi reușit să reziste în fața madrilenilor, am fi avut parte de o reeditare a meciului din 2013. Atunci cele două echipe din Germania s-au confruntat pentru trofeul Champions League, tot pe Wembley. Bayern a câștigat cu 2-1. Neuer a fost și atunci pe teren.